b'\n_START_ARTICLE_\nSuha, \xc5\xa0kofja Loka\n_START_SECTION_\nZgodovina\n_START_PARAGRAPH_\nSuha je stara slovenska vas. Imenovana je bila v darilni listini cesarja Otona II. freisin\xc5\xa1kemu \xc5\xa1kofu leta 973. V 13. stoletju je Suha obsegala 21 kmetij, leta 1869 je bilo \xc5\xbee 41 hi\xc5\xa1 in 274 prebivalcev, ob popisu leta 1971 pa 1900 ljudi, vendar so zraven pri\xc5\xa1teti \xc5\xa1e Frankovo naselje in Hafnerjevo naselje, vas pa je imela 245 prebivalcev. Danes \xc5\xa1teje stari del vasi Suha komaj dobrih sto prebivalcev. V starem delu vasi je ve\xc4\x8d kmetij, \xc5\xa1e posebej zanimiva in etnografsko posebna je \xc5\xa0panova hi\xc5\xa1a z ohranjenimi freskami. Pred hi\xc5\xa1o stoji poznobaro\xc4\x8dno trikotno znamenje iz leta 1794. Hi\xc5\xa1a je bila leta 1997 obnovljena. Druga zanimiva je Miklav\xc5\xbeeva hi\xc5\xa1a s freskami. Kamniti most \xc4\x8dez Su\xc5\xa1ico je iz leta 1773 in je v zelo slabem stanju. Trenutno slu\xc5\xbei za dostop do stanovanjske hi\xc5\xa1e ter pe\xc5\xa1cem in kolesarjem.\n_START_SECTION_\nCerkev sv. Janeza Krstnika\n_START_PARAGRAPH_\nCerkev sv. Janeza Krstnika je eden najlep\xc5\xa1ih zgledov kranjskega prezbiterija z zvezdastim obokom. Je spomenik gotskega slikarstva na Slovenskem iz srede 15. stoletja._NEWLINE_Cerkev ima pravokotno ladjo in sklenjen kor. Sredi oboka je Kristus, obdajajo ga simboli evangelistov in angeli. Deli pod obokom prikazujejo Marijino \xc5\xbeivljenje, ploskve med stebri so poslikane z liki apostolov. Freske je naredil anonimni mojster, spodnji pas, kjer so upodobljene pametne in nespametne device ter mu\xc4\x8denci, je pribli\xc5\xbeno sto let pozneje poslikal Jernej iz Loke. Zgodnjebaro\xc4\x8dni zlati oltar je iz leta 1672. Oltar je narejen kot mon\xc5\xa1tranca in prikazuje, kako Janez Krstnik kr\xc5\xa1\xc4\x8duje Jezusa. Je delo podobarske delavnice Urbana Jam\xc5\xa1ka. Pred sedanjim je bil tudi gotski oltar s poslikanimi krili in okra\xc5\xa1en s kipci, ki so ga zamenjali zaradi mode. Tudi stranska oltarja sta delo iste delavnice in pozla\xc4\x8dena. Eden je iz leta 1652 (oltar svetih Petra in Pavla), drugi pa iz leta 1643 (oltar Marijinega oznanenja). \xc5\xa0kofjelo\xc5\xa1ki podobar Janez \xc5\xa0ubic je vse tri prenovil leta 1873. Leta 1850 je bila zgrajena lopa v kateri je slika, ki prikazuje po\xc5\xbeare na Suhi v letih 1620 in 1754. Zvonik je bil zgrajen leta 1747. Zvonovi so bili uliti leta 1879 in sicer jih je ulil ljubljanski zvonar A. Samassa. Ob obnovi leta 1893 so lesen strop zamenjali s psevdogotsko obokanim in izevedli tudi gotska okna._NEWLINE_Cerkev je bila leta 2001 razgla\xc5\xa1ena za kulturni spomenik dr\xc5\xbeavnega pomena z lastnostmi umetnostnega in arhitekturnega spomenika.'